Nafarroako Parlamentuko Mahaiak, 2018ko maiatzaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Guzmán Miguel Garmendia Pérez jaunak aurkeztutako galdera, sare sozialen eta bat-bateko mezularitzako guneen erabilerak eskola-erkidegoan daukan eraginari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko maiatzaren 28an

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioari atxikitako Guzmán Garmendia Pérez jaunak, Legebiltzarreko Erregelamenduan ezarritakoaren babesean, honako galdera hau aurkezten du, Hezkuntzako kontseilariak Osoko Bilkuran ahoz erantzun diezaion:

Ikastetxeetako zuzendaritza asko ari dira maila guztietan kezkatuta agertzen sare sozialen eta bat-bateko mezularitzako guneen erabilerak eskola-bizikidetzan daukan eragina dela-eta, nahiz eta erabilera hori kasu askotan eskola-ordutegitik kanpo egiten den. Kezka bera dute ikasleen gurasoek eta arduradunek. Halaber, ikastetxeetako jarraibideetan hutsune handi bat dago sare sozialen erabilera dela-eta; izan ere, beren jarduerak ezagutarazteko erabiltzen dituzte bitarteko horiek kasu askotan, eta erkidego osoak begi onez ikusi ohi du erabilera hori.

Nafarroako Gobernuak ba al du asmorik sare sozialek eskola-erkidegoan duten eragina murrizteko urratsik egiteko, eta ikastetxeek berek komunikazio-tresna horietaz egiten duten erabilerarako jarraibiderik emateko?

Iruñean, 2018ko maiatzaren 24an

Foru parlamentaria: Guzmán Garmendia Pérez